## El director general de Participació subratlla la labor de les persones que residixen fora de la Comunitat “per a conservar les nostres tradicions, cultura i identitat”

*** José Tárrega acompanya els valencians i valencianes que viuen a La Rioja en els actes commemoratius del XV Aniversari de la Casa de la Comunitat Valenciana**

El director general de Transparència i Participació, José Tárrega, ha assistit als actes commemoratius del XV Aniversari de la Casa de la Comunitat Valenciana a La Rioja, coincidint amb la inauguració de la setmana fallera a Logronyo i la tradicional plantà de la falla.

Durant l’esdeveniment, Tárrega ha destacat la importància de mantindre vives les tradicions valencianes i ha subratllat “el paper fonamental de les cases regionals en la difusió de la cultura, tradició i identitat de la Comunitat Valenciana”, una tasca que “mereix tot el suport del Govern Valencià”.

“És un honor per a mi estar ací, celebrant quinze anys de dedicació i esforç per part de la Casa de la Comunitat Valenciana a La Rioja. Este tipus d’esdeveniments no solament enfortixen els nostres llaços culturals, sinó que també ens permeten compartir les nostres tradicions, actuant com un pont que ens connecta, independentment del lloc a on ens trobem”, ha manifestat Tárrega.

En el marc de la celebració, el director general ha entregat una peça tradicional de ceràmica medieval valenciana a la presidenta de la Casa de la Comunitat Valenciana a La Rioja, M. de la Mar Luna, com a símbol d’agraïment i reconeixement per la seua labor en la promoció de la cultura i tradició valenciana.

El cap de setmana faller de La Rioja compta amb diverses activitats que inclouen desfilades, actuacions musicals i degustacions gastronòmiques, que permetran als assistents disfrutar d’una autèntica experiència valenciana. El dissabte es desenrotllarà l’ofrena a la patrona de Logronyo, la Mare de Déu de l’Esperança, i a la patrona de València, la Mare de Déu dels Desemparats. El diumenge serà el moment de la *mascletà*, a càrrec de la pirotècnia valenciana Tamarit, les paelles i la *cremà* del monument faller.

La Casa de la Comunitat Valenciana a La Rioja forma part des de 2009 de la xarxa de Centres Valencians en l’Exterior (CEVEX). Actualment, hi ha un total de 42 centres, dels quals 14 se situen a Espanya i la resta fora de les nostres fronteres. La funció dels CEVEX és promoure i difondre la llengua, la cultura, el folklore i les tradicions valencianes.

Fecha: 26/10/2024